བྱ་རྒོད་ནི་ཤི་ཟིན་པའི་རོ་ཁོ་ན་ལ་བསྟེན་པའི་སྲོག་ཆགས་ཤིག་ཡིན།ཁོང་ཚོས་ཤི་རོ་སོས་པ་ཙམ་མ་ཡིན་པར་ཕྱེད་རུལ་ཟིན་པའི་རོ་ཡང་བདེ་བླག་ངང་འཇུ་ཐུབ་ཀྱི་ཡོད།རྒྱུ་མཚན་དེ་ལ་བརྟེན་ནས་བྱ་རྒོད་ཀྱི་ཕོ་བའི་དྲོད་ཆེ་རབས་དང་འཇུ་བྱེད་ཀྱི་ནུས་པ་ཆེ་རབས་སོགས་སྨན་གཞུང་གཙོས་པའི་སྲོལ་རྒྱུན་གྱི་རིག་གནས་མང་པོའི་ནང་མཐོང་རྒྱུ་ཡོད།འོན་ཀྱང་ཁོང་ཚོའི་ཕོ་བའི་ཁྱད་ཆོས་གང་འདྲ་ཞིག་གི་རྐྱེན་པས་ཤ་རུལ་འཇུ་ཐུབ་མིན་ཤེས་ཀྱི་མེད།ཚན་རིག་པ་ཚོ་ལ་ཡང་དེ་བཞིན་དུ་ཡ་མཚན་སྐྱེ་མྱོང་བ་དང་།བརྟག་དཔྱད་རིམ་པར་བྱེད་མྱོང།འོན་ཀྱང་ཉེ་དུས་ཌེན་མག་རྒྱལ་ཁབ་ནང་ཡོད་པའི་ཨར་ཧ་ས་གཙུག་ལག་སློབ་གཉེར་ཁང་གི་ཚན་རིག་པ་ཁག་ཅིག་གིས་འདོན་སྤེལ་བྱས་པའི་ཉམས་ཞིབ་ཀྱི་སྙན་ཐོ་ཞིག་གི་ནང་བྱ་རྒོད་ལ་དེ་ལྟའི་ནུས་པ་ཡོད་དོན་ཤེས་རྟོགས་བྱུང་ལུགས་བཤད་ཡོད།སྤྱིར་སྲོག་ཆགས་གང་འདྲ་ཞིག་ཡིན་ཡང་དེའི་པགས་པའི་སྟེང་དང་།ཕོ་བ་དང་རྒྱུ་མའི་ནང་དུ་ཕྲ་འབུ་ཐེར་འབུམ་མང་པོ་འཚོ་སྡོད་བྱེད་པ་དང་དེ་དག་གིས་ང་ཚོར་ཟས་འཇུ་བ་སོགས་རིམ་པ་འདྲ་མིན་གྱི་ཕན་གྲོགས་བྱེད་ཀྱི་ཡོད་ལ་ཞོར་དུ་ཁོང་ཚོ་རང་ཉིད་ཡང་ལྟོ་གནས་གཉིས་ཀ་འབད་བརྩོན་ཆེན་པོ་མི་དགོས་པར་ཐོབ་ཀྱི་ཡོད་པས་ཕན་ཚུན་གཅིག་ཕན་གཅིག་གྲོགས་ཀྱི་ཚུལ་དུ་གནས་ཀྱི་ཡོད།འོན་ཀྱང་མི་དང་སེམས་ཅན་ཚང་མར་རང་གི་ལུས་པོར་འཚོ་བའི་ཕྲ་འབུའི་རྣམ་པ་དང་གྲངས་ཐ་དད་ཡིན་པས་སྲོག་ཆགས་གཞན་ནས་སླེབས་པའི་ཕྲ་འབུ་གསར་པ་ཞིག་ངེད་ཚོའི་ལུས་པོའི་ནང་འབྱོར་སྐབས་ང་ཚོར་གནོད་གཞི་འདྲ་མིན་སྐྲུན་པ་དང་ཡོད་བཞིན་པའི་ཕྲ་འབུའི་ཁོར་ཡུག་དཀྲོག་པ་སོགས་དཀའ་ངལ་མང་པོ་སྐྲུན་གྱི་ཡོད།